Her er OnePlace – Canal Digitals nye 4K-boks

Canal Digital har præsenteret sin nye 4K-boks for pressen. Boksen har fået navnet OnePlace og er baseret på Android-operativsystemet i stedet for Canal Digitals eget. Det åbner op for, at man kan installere apps på boksen – eksempelvis Viaplay – og desuden har tv-boksen både Chromecast og stemmestyring.

OnePlace understøtter ikke alene 4K men også HDR, og den giver adgang til både gammeldags flow-tv og til on-demand-indhold. Den bliver lanceret i to modeller, hvoraf den ene er udstyret med en 1 terabyte stor harddisk til apps og optagelser. Boksen har fire tv-tunere, så du kan optage tre programmer mens du ser et fjerde.

Canal Digital OnePlace (klik for større billede). Foto: Canal Digital.

Nye funktioner og rettelser vil blive skubbet ud til boksen via nettet hver anden måned, forventer Canal Digital.

Ingen Netflix … endnu

En af de funktioner, der kommer hen ad vejen er Netflix. OnePlace er ikke født med Netflix fordi Google angiveligt er meget stramme i forhold til at godkende udstyr. Det arbejdes der dog på, lover Canal Digital. Til gengæld kan du installere både Viaplay, Spotify og Tidal på tv-boksen.

Boksen er klar den 1. marts og vil koste 384 kroner – 696 kroner, hvis du vil have modellen med harddisk.

Her er OnePlace – Canal Digitals nye 4K-boks